ইজরায়েল খেললে ফুটবল বিশ্বকাপ বয়কট করবে স্পেন!

ওয়েব ডেস্ক: বয়কটের হুমকি এবার ফুটবল বিশ্বকাপে। এশিয়া কাপে (Asia Cup 2025) সংযুক্ত আরব আমিরশাহির বিরুদ্ধে ম্যাচ বয়কট করার হুমকি দিয়েছিল পাকিস্তান। যদিও সেই মেঘ যত গর্জেছিল, ততটা মোটেই বর্ষায়নি। এবার ফিফাকে (FIFA) হুমকি দিল স্পেন (Spain)। তারা জানিয়ে দিয়েছে, ২০২৬ সালের বিশ্বকাপে (World Cup 2026) যদি ইজরায়েল (Israel) অংশ নেয়, তাহলে তারা বিশ্বকাপ বয়কট করবে।

আগামী বছর আমেরিকা, মেক্সিকো এবং কানাডায় যুগ্মভাবে বসছে বিশ্বকাপের আসর। এই প্রথমবার তিনটি দেশ মিলিয়ে আয়োজিত হবে ‘দ্য গ্রেটেস্ট শো অন আর্থ’। ২০২৪ ইউরো কাপ চ্যাম্পিয়ন স্পেন ইতিমধ্যেই বিশ্বকাপ জয়ের অন্যতম ফেভারিট। ইতিমধ্যেই মূলপর্বে যোগ্যতা অর্জনের পথে অনেকটা এগিয়ে গিয়েছে তারা। কিন্তু শোনা যাচ্ছে, লুইস দে লা ফুয়েন্তের (Luis de la Fuente) দল প্রতিবাদ স্বরূপ বিশ্বকাপ বয়কট করতে পারে, যদি ইজরায়েল অংশ নেয়।

আরও পড়ুন: পাইক্রফট পাক বোর্ডের কাছে ক্ষমা চাননি, জানাল ICC

ইউরোপিয়ান কোয়ালিফায়ারে নিজের গ্রুপে তিন নম্বরে আছে বেঞ্জামিন নেতানিয়াহুর দেশ। শীর্ষস্থানে থাকা নরওয়ের থেকে ছয় পয়েন্ট পিছিয়ে আছে তারা। তবে দ্বিতীয় স্থানে থাকা ইতালির সমান পয়েন্ট অর্জন করেছে। এখনও তিন ম্যাচ বাকি, কাজেই বিশ্বকাপে খেলার বড় সুযোগ তাদের আছে। অন্ততপক্ষে প্লে অফ খেলার সুযোগ তারা পেতেই পারে। যোগ্যতা অর্জন পর্বের নিয়মানুযায়ী গ্রুপের শীর্ষে শেষ করা দল সরাসরি বিশ্বকাপের মূলপর্বে চলে যায়। দ্বিতীয় স্থানে শেষ করা দলগুলিকে প্লে অফ খেলতে হয়।

স্পেনের প্রধানমন্ত্রী পেদ্রো স্যাঞ্চেজ ইজরায়েলকে সব ধরনের ক্রীড়া প্রতিযোগিতা থেকে বাদ দেওয়ার দাবি তুলেছেন। প্যালেস্তাইনের গাজায় ইজরায়েলি সেনা যে কর্মকাণ্ড চালাচ্ছে, তার জন্যই এই প্রতিবাদ। স্যাঞ্চেজ বলেছেন, ইজরায়েলের সঙ্গে সেটাই হওয়া উচিত যা রাশিয়ার সঙ্গে হয়েছিল। ইউক্রেনের বিরুদ্ধে যুদ্ধ ঘোষণার পর রাশিয়াকে ফিফা এবং উয়েফা আয়োজিত সব ধরনের প্রতিযোগিতা থেকে ছেঁটে ফেলা হয়। স্যাঞ্চেজ বলেন, ইজরায়েল তার ভাবমূর্তি চুনকাম করতে কোনওরকম ক্রীড়ামঞ্চ ব্যবহার করতে পারে না।